তৃণমূল নেতাদের ‘প্রকাশ্যে আছড়ে মারার’ নিদান বিজেপি বিধায়কের

ওয়েব ডেস্ক: চাকরি বাতিলের (SSC Panel Cancelled) ইস্যুতেও প্রকাশ্যে বেলাগাম বক্তব্য শোনা গেল বিজেপির (BJP) নেতাদের মুখে। বিজেপি বিধায়কের নিদান- চাকরি চুরির ঘটনায় জড়িত তৃণমূল নেতাদের প্রকাশ্যে আছড়ে মারতে হবে। প্রাক্তন কেন্দ্রীয় শিক্ষা প্রতিমন্ত্রী আবার একধাপ এগিয়ে অভিযুক্ত তৃণমূল নেতাদের জামা কাপড় খুলে প্রকাশ্যে বিছুতি দিয়ে চাবুক মারার নিদান দিলেন।

চাকরি চুরি ইস্যুতে শুক্রবার বাঁকুড়ার (Bankura) ওন্দায় মহামিছিল করে কড়া ভাষায় তৃণমূলকে আক্রমণ করে বিজেপি। স্থানীয় বিজেপি বিধায়ক অমরনাথ শাখা চাকরি চুরির ইস্যুতে জড়িত তৃণমূল নেতাদের ঘাড়ে ধরে টাকা আদায়ের নিদান দেন। সেই ঘটনার রেশ কাটতে না কাটতে ফের শনিবার এই একজোড়া ইস্যুতে বাঁকুড়ায় মহামিছিল করে আরও তীব্রভাবে তৃণমূলকে আক্রমণ শানায় বিজেপি।

আরও পড়ুন: মুর্শিদাবাদে পৌঁছল জাতীয় মহিলা কমিশন, কী কথা বললেন স্থানীয়দের সঙ্গে?

এদিন বাঁকুড়ার মাচানতলায় আকাশ মুক্ত মঞ্চে আয়োজিত প্রতিবাদ সভায় বক্তব্য রাখতে গিয়ে বাঁকুড়ার বিজেপি বিধায়ক নিলাদ্রী শেখর দানা চাকরিহারাদের উদ্দেশে বলেন, “আপনারা রাস্তায় নামুন। আমাকে ডাকবেন। আপনাদের যে যে টাকা নিয়েছে, তাদের জামার কলার ধরে এই মাচানতলায় নিয়ে এসে আছাড় দিয়ে মারতে হবে”।

এদিকে এই একই মঞ্চে বিধায়কের পর বক্তব্য রাখতে গিয়ে প্রাক্তন কেন্দ্রীয় শিক্ষা প্রতিমন্ত্রী সুভষ সরকারও দুর্নীতিগ্রস্থ তৃণমূল নেতাদের প্রতি হুঁশিয়ারি দিয়ে বলেন, “চাকরীর জন্য কে কে টাকা নিয়েছে তাঁদের নাম আমাদের গোপনে জানান। তাঁদের এই মাচানতলায় নিয়ে এসে প্রকাশ্যে জামাকাপড় খুলে জলবিছুতি দিয়ে চাবুক মারতে হবে।”

এই প্রসঙ্গে তৃণমূলের মুখপাত্র মহাপ্রসাদ সেনগুপ্ত বলেন, “বিজেপি যত জনবিচ্ছিন্ন হচ্ছে ততই এইভাবে উন্মাদের মতো প্রলাপ বকছে। এইসব কথার কোনও গুরুত্ব নেই। এখন ঘোলা জলে মাছ ধরতে নেমেছেন।”